b'\n_START_ARTICLE_\nComitatul Aba\xc3\xbaj-Torna\n_START_SECTION_\nGeografie\n_START_PARAGRAPH_\nComitatul Aba\xc3\xbaj-Torna se \xc3\xaenvecina la vest cu comitatele Borsod \xc8\x99i G\xc3\xb6m\xc3\xb6r-Kishont (Gemer-Malohont), la nord cu comitatele Szepes (Spi\xc5\xa1) \xc8\x99i \xc8\x98aro\xc8\x99 (S\xc3\xa1ros, \xc5\xa0ari\xc5\xa1) \xc8\x99i la est \xc8\x99i sud cu Comitatul Zempl\xc3\xa9n (Zempl\xc3\xadn). R\xc3\xa2urile Horn\xc3\xa1d \xc8\x99i Bodva curgeau pe teritoriul s\xc4\x83u. Suprafa\xc8\x9ba comitatului \xc3\xaen 1910 era de 3.317 km\xc2\xb2, incluz\xc3\xa2nd suprafe\xc8\x9bele de ap\xc4\x83.\n_START_SECTION_\nIstorie\n_START_PARAGRAPH_\nComitatul Aba\xc3\xbaj-Torna a fost o unitate administrativ\xc4\x83 format\xc4\x83 prin unirea comitatelor Aba\xc3\xbaj (Abov) \xc8\x99i Torna (Tur\xc5\x88a). El a existat \xc3\xaen trei perioade \xc3\xaen secolele XVIII, XIX \xc8\x99i XX: mai \xc3\xaent\xc3\xa2i din 1785 \xc8\x99i p\xc3\xa2n\xc4\x83 \xc3\xaen 1790, iar\xc4\x83\xc8\x99i din 1848 p\xc3\xa2n\xc4\x83 \xc3\xaen 1859 \xc8\x99i \xc3\xaen cele din urm\xc4\x83 din 1882 p\xc3\xa2n\xc4\x83 la sf\xc3\xa2r\xc8\x99itul primului r\xc4\x83zboi mondial._NEWLINE_La sf\xc3\xa2r\xc8\x99itul Primului R\xc4\x83zboi Mondial, partea de nord a comitatului Aba\xc3\xbaj-Torna a devenit parte component\xc4\x83 a noului stat Cehoslovacia (ca Abovskoturnianska \xc5\xbeupa), aceste modific\xc4\x83ri de grani\xc8\x9be fiind recunoscute prin Tratatul de la Trianon (1920). A continuat s\xc4\x83 existe ca unitate administrativ\xc4\x83 p\xc3\xa2n\xc4\x83 \xc3\xaen 1922. Partea de sud a r\xc4\x83mas pe teritoriul Ungariei, p\xc4\x83str\xc3\xa2nd denumirea de comitatul Aba\xc3\xbaj-Torna, cu capitala Sziksz\xc3\xb3._NEWLINE_Ca urmare a prevederilor controversate ale Primului arbitraj de la Viena (noiembrie 1938), majoritatea p\xc4\x83r\xc8\x9bii cehoslovace a fostului comitat a intrat sub control maghiar. Ea a fost alipit\xc4\x83 la comitatul Aba\xc3\xbaj-Torna, av\xc3\xa2nd capitala la Ca\xc8\x99ovia. Dup\xc4\x83 al doilea r\xc4\x83zboi mondial, au fost restaurate grani\xc8\x9bele stabilite \xc3\xaen urma Tratatului de la Trianon \xc8\x99i comitatul ungar Aba\xc3\xbaj-Torna a fuzionat cu comitatul Borsod \xc8\x99i cu partea ungar\xc4\x83 a comitatului Zempl\xc3\xa9n, form\xc3\xa2nd jude\xc8\x9bul Borsod-Aba\xc3\xbaj-Zempl\xc3\xa9n. \xc3\x8en 1993, Cehoslovacia s-a divizat \xc8\x99i partea de nord a fostului comitat Aba\xc3\xbaj-Torna a devenit parte a regiunii Ko\xc5\xa1ice din Slovacia independent\xc4\x83.'